Cuneiform Tablet Kt 92/k 331 (AKT 11a 30)
Cuneiform tablet, dated to the Old Assyrian Period (ca. 1950-1850 BC).
Genre: unknown
Transliteration:
a-na šu-IŠTAR qí-bi-ma um-ma ili₅-mì-tí-ma iš-tù u₄-mì-im ša kà-ru-um a-wa-sú il₅-qé-ú-ma eq-lá-tí ú-kà-li-mu-ni eq-lá-tí a-na ší-mì-im i-dí-nu-ma URUDU ša i-ta-aṭ-lim ša kà-ru-um ḫa-bu-lu ú-ša-bi₄-ú-ma ší-tí eq-lá-tim a-na u₄-mì-im i-ta-dí-nu-ma mì-iš-lam u₄-ma-am i-ša-qal ù mi-iš-lim a-na ḫa-ar-pí-im i-ša-qú-lu i-na 3 li-me URUDU-im ša ni-kà-sí-kà pá-ni-ú-tim ša iš-tí na-am-ša-dim lá-áp-ta-tí-ni a-dí-ni mì-ma lá al-qé eq-lá-tim wa-ar-ki-a-tim lu ba-áb-tum ša a-lá-ni ša we-dam ú na-am-a-dam ú-kà-li-mu-ni a-dí-ni eq-lá-tù lá i-ni-id-na ù i-na ba-áb-tim mì-ma lá ú-ṣa-am um-ma šu-ma-li-bi₄-a-šur-ma wa-ar-ke-e na-as-bi₄-tí lu i-na ší-im eq-lá-tim lu i-na ba-áb-tim URUDU i-na pá-ni-e-ma lu i qá-tí ša a-bi₄-kà lu i qá-tí-a a-na i-ṣú-ur-tim ša a-bi-kà ù a ma-lá a-bu-kà a-wa-tí-ni ú-ga-mì-ru iš-té-ni-iš URUDU ú-kà-lim-kà-ma ḫa-ra-na-am a-da-na-ku-um a-bi₄ a-ta be-lí a-ta a-na šu-ma-li-bi₄-a-šur a-na-ḫi-id-ma URUDU ša i-dá-na-ni lu a-na-kam lu i-na ša-lá-tù-wa-ar a-na KÙ.BABBAR ú KÙ.KI ú-pá-na-ma a-ta-bi₄-a-ma a-ta-lá-kam lu ku-a-um té-er-ta-kà a-ṣé-er šu-ma-li-bi₄-a-šur li-li-kam-ma ḫa-ra-nam li-dí-na-am šu-ma lá šu-a-tí ma-ma-an ḫa-ra-nam lá i-dá-na-am a-šur-ba-ni DUMU ku-ta-a ḫa-ra-an sú-qá-nim ú-ṣa-ma i-na kà-bur-na-at ni-iš-ta-na-me-ma e-ra-ba-ma ú-ša-al-šu-ma za-ḫa-a a-ša-pá-ra-kum